מיכאל קולגנוב

מיכאל (מישה) קולגנוב (או קלגנוב; נולד ב-24 באוקטובר 1974) הוא קיאקיסט עבר ומאמן ישראלי, פעמיים ברציפות אלוף עולם, ובעל מדליית ארד אולימפית (סידני 2000). בין השנים 2013–2015 חבר מועצת עיריית טבריה. נולד בשם מיכאיל קולגנוב בטשקנט בירת אוזבקיסטן הסובייטית, והחל להתאמן בגיל 14. הוא סיפר כי סבל מעודף משקל והוריו חיפשו עבורו תחביב שיסייע לו להתגבר על הבעיה. אחיו הגדול אנדריי כבר עסק בתחום באותה העת ואף זכה באליפות ברית המועצות לנוער. הוא בוגר אוניברסיטת טשקנט בחינוך גופני. קולגנוב עלה לישראל ב-1996. תחילה התגורר בחיפה והתאמן במועדון השיט של הפועל חיפה. לאחר מכן עבר להתגורר בקיבוץ דגניה ב' הסמוך לכנרת והחל להתאמן במועדון הפועל עמק הירדן, תחת הדרכתו של דני מירושנסקי. שירת בצה"ל, על תקן ספורטאי מצטיין. החל לייצג את ישראל בתחרויות בינלאומיות משנת 1997. באליפות העולם שנערכה בסגד, הונגריה בשנת 1998, זכה קולגנוב בשתי מדליות. מדליית זהב למרחק 200 מטר בקיאק יחיד ומדליית כסף למרחק 500 מטר קיאק יחיד. באליפות העולם שנערכה במילאנו, איטליה בשנת 1999, זכה קולגנוב במדליית זהב למרחק 200 מטר בקיאק יחיד ובכך הגן על תוארו. באולימפיאדת סידני (2000) זכה קולגנוב במדליית ארד אולימפית למרחק של 500 מטר (המדליה היחידה לנציג ישראלי בסידני), ובמקום הרביעי למרחק של 1000 מטר. באולימפיאדת אתונה (2004) הגיע קולגנוב לשלב חצי הגמר במרחק 500 מטר. בשנת 2006 החל קולגנוב להתחרות בקיאק זוגי יחד עם ברק לופן מגינוסר וזכה איתו במדליית ארד באליפות אירופה בקאנו וקיאק (אנ') בקיאק זוגי למרחק של 200 מטר. באולימפיאדת בייג'ינג (2008) נשא קולגנוב את דגל ישראל בטקס הפתיחה. הוא העפיל לשלב חצי הגמר בתחרות למרחק של 1000 מטר, לאחר שסיים במקום החמישי במקצה שלו בשלב המוקדמות (13 כללי) ובתחרות למרחק של 500 מטר שבה העפיל גם כן לשלב חצי הגמר, לאחר שסיים ראשון במקצה שלו (13 כללי). קולגנוב, תושב טבריה, אימן את נבחרת הנוער של הפועל טבריה והתמודד בבחירות למועצת העיר ב-2008 מטעם ישראל ביתנו. בבחירות 2013 התמודד בשנית ונכנס למועצה, לאחר שהוצב במקום השלישי ברשימת "לב" של ראש העיר, יוסי בן דוד. היה ממונה קולגנוב על תחום הקליטה והספורט הימי בעירייה. באוגוסט 2015 עזב קולגנוב לגרמניה לאחר שלא הצליח למצוא עבודה בישראל. בספטמבר 2016 החליטה פרקליטות המדינה לסגור את תיק החקירה נגדו בפרשת השחיתות בישראל ביתנו בעילה של חוסר עניין לציבור. קולוגנוב הועסק במסגרת הפרשה בעמותת איילים וקיבל שכר במשך שנה אף על פי שלא עבד בפועל. קולגנוב נשוי ואב לשניים. מדליית ארד באולימפיאדת סידני (2000) ב-500 מטר, קיאק יחיד ומקום רביעי ב-1000 מטר. אלוף העולם ב-200 מטר וסגן-אלוף ב-500 מטר, קיאק יחיד באליפות העולם בסגד, הונגריה 1998 וסגן אלוף העולם ב-500 מטר, קיאק יחיד. אלוף העולם ב-200 מטר, קיאק יחיד באליפות העולם במילאנו, איטליה 1999. אלוף אירופה בשנת 1999 ב-200 מטר, קיאק יחיד; באותה האליפות זכה גם במדליות ארד ב-500 ו-1000 מטר. אלוף אירופה בשנת 2000 ב-1000 מטר וסגן-אלוף ב-500 מטר, קיאק יחיד. סגן אלוף אירופה בשנת 2001 ב-500 מטר, קיאק יחיד. מדליית ארד באליפות אירופה 2006 ב-200 מטר, קיאק זוגי (יחד עם ברק לופן) ומקום שישי ב-500 מטר. מקום חמישי באליפות העולם 2006 ב-200 מטר, קיאק זוגי ומקום שישי ב-500 מטר קיאק זוגי (יחד עם ברק לופן). מקום רביעי באליפות אירופה 2007 בקיאק זוגי ב-200 מטר, קיאק זוגי (יחד עם ברק לופן). מיכאל קולגנוב, באתר olympedia.org מיכאל קולגנוב, באתר הוועד האולימפי בישראל יואב גורן, "אני אשאר באזור של הקיאקים, אני לא אהיה מוכר שווארמה", באתר הארץ, 24 בספטמבר 2003 רועי בית לוי, שקודם ינצחו אותי, באתר הארץ, 1 במאי 2008 אייל לוי, "יגידו מה שיגידו, אני חלק חשוב מההיסטוריה של ישראל", באתר nrg‏, 30 ביולי 2008 נדב צנציפר, "אין לי מה לחפש יותר בישראל", באתר "ידיעות אחרונות", 22 בנובמבר 2017 ניר וולף, חותר נגד הזרם: המדליסט האולימפי מיכאל קולגנוב מדבר מגרמניה, באתר ישראל היום, 15 ביולי 2021 מכתביו איך זכיתי במדליה - מיכאל קלגנוב, באתר וואלה, 11 ביולי 2012 סער הס, בייג'ינג, פרידה מענקים: שלום אלכס, שלום מישה, באתר ynet, 22 באוגוסט 2008 Griver, Simon. "Row Michael Row". Jewish Agency for Israel. אורכב מ-המקור ב-15 בספטמבר 2005. נבדק ב-11 בינואר 2014. {{cite web}}: (עזרה) קלגנוב עוזב את הארץ: "אני מרגיש יותר רע מפועל זר", באתר ‏מאקו‏, 31 באוגוסט 2015 אורן אהרוני, שמעון אלבז, המדליסט האולימפי מיכאל קלגנוב עוזב את ישראל, באתר ynet, 31 באוגוסט 2015 תומר גנון, הפרקליטות סגרה את תיקי החקירה נגד 17 חשודים בפרשת השחיתות הציבורית, באתר כלכליסט, 29 בספטמבר 2016 גזר הדין בעניינם של פאינה קירשנבאום ורמי כהן ראו כאן ראו כאן